Hang-játék

Szakemberek szerint a kimondott szavak szótári jelentésénél még többet mond el a gondolatainkról az, hogy hogyan ejtjük ki ezeket a szavakat. Gyakran a beszéd „kísérőjelenségei” – hangerő, hangsúly, hangmagasság, dallamvonal, beszédtempó stb. – árulják el az igazi „üzenetünket”.

1. A gyerekek körbeállnak.
2. Valaki elkezdi, s sorban egymás után mindenki a jobboldali szomszédjának mondja ugyanazt. Pl. ezt: „Mit gondolsz?”
 A lényeg az, hogy mindenki próbálja másképpen (más szituációt elképzelve, más hangerővel, más hangmagasságon… más „rejtett üzenettel”) mondani.
3. Egy következő sorozatban más mondattal játsszuk el ugyanezt. Pl. ilyenekkel: „Légy szíves, gyere ide”, „Jó reggelt” stb.
4. Ha szükséges – pl. ha egyik-másik esetben nem volt egyértelmű a szavakon túli, „rejtett” üzenet – megbeszéljük; vagy kipróbáljuk, hogy az adott üzenetet ki tudja még kifejezőbben előadni.